เงินบาทเปิดตลาดที่ 33.13/14
ธนาคารกรุงศรีอยุธยา รายงาน เงินบาทเปิดตลาดเช้านี้ที่ระดับ 33.13/14 ปรับตัวแข็งค่าตามภูมิภาค
17 ก.พ. 2553

ธนาคารกรุงศรีอยุธยา รายงาน เงินบาทเปิดตลาดเช้านี้ที่ระดับ 33.13/14 ปรับตัวแข็งค่าตามภูมิภาค
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้ที่ระดับ 33.13/14 บาท/ดอลลาร์ ปรับตัวแข็งค่าจากปิดตลาดเย็นวานนี้ที่ระดับ 33.16/18 บาท/ดอลลาร์ โดยปรับตัวแข็งค่าตามค่าเงินสกุลอื่นในภูมิภาคเนื่องจากดอลลาร์อ่อนค่า
"เปิดตลาดมาปรับตัวแข็งค่าตามค่าเงินสกุลอื่น เนื่องจากตลาดเห็นว่าค่าเงินยูโร ปรับตัวอ่อนค่าลงมา มันค่อนข้าง over sold พร้อมกับความต้องการที่จะลงทุนในสินทรัพย์เสี่ยง" นักบริหารเงิน กล่าว
เนื่องจากนักลงทุนเห็นว่า ค่าเงินยูโรที่ปรับตัวอ่อนค่าในช่วงที่ผ่านมาจากปัจจัยหนี้เสียของกรีซมากเกินไป ทำให้เงินยูโรกลับมาแข็งค่า การลงทุนในตลาดหุ้น ตลาดทองคำ และน้ำมัน กลับมาปรับตัวเพิ่มขึ้นอย่างพร้อมหน้า ส่วนการประชุม รมว.คลังของยูโรโซนยังไม่มีมาตรการที่ชัดเจนออกมา นอกจากนี้ตลาดยังคาดการณ์ว่าในอนาคตอาจมีการเทขายเงินยูโรออกมาอีกครั้งก่อนที่เศรษฐกิจจะฟื้นตัว
"เป็นเรื่องทาง technical เมื่อ over sold ไปเยอะๆ มีจังหวะก็ทำกำไร" นักบริหารเงิน กล่าว
สำหรับความเคลื่อนไหวของสกุลเงินหลักต่างประเทศช่วงเช้านี้ เงินเยนอยู่ที่ระดับ 90.21/27 เยน/ดอลลาร์ ปรับตัวอ่อนค่าจากระดับ 89.96/90.01 เยน/ดอลลาร์ ส่วนเงินยูโรอยู่ที่ระดับ 1.3767/3768 ดอลลาร์/ยูโร ปรับตัวแข็งค่าจากระดับ 1.3652/3654 ดอลลาร์/ยูโร 
นักบริหารเงิน คาดว่า วันนี้เงินบาทมีแนวโน้มอ่อนค่าได้มากกว่า เนื่องจากปรับตัวแข็งค่ามานานแล้ว โดยจะเคลื่อนไหวอยู่ในกรอบแคบๆ ระหว่าง 33.10-33.20 บาท/ดอลลาร์